कानपुर, 01 नवंबर । शौचालय की मांग लेकर कानपुर नगर निगम पहुंची कपली गांव की महिलाओं ने अपर नगर आयुक्त पर अभद्रता का आरोप लगा दिया। कहा कि समस्या सुनने के बजाया आयुक्त ने दो मिनट में सबक सिखा देने की धमकी दी। वहीं आयुक्त का कहना है कि महिलाओं के आरोप बेबुनियाद हैं। पनकी थाना क्षेत्र के अन्तर्गत कपली गांव को खुले में शौच मुक्त घोषित किया गया है। लेकिन गांव की महिलाओं का कहना है कि गांव को केवल कागजों में ओडीएफ (खुले में शौच मुक्त) घोषित किया गया है। जिसकी शिकायत बुधवार को गांव की दर्जनों महिलाएं नगर निगम पहुंची। महिलाओं का आरोप है कि अपर नगर आयुक्त अमृत लाल बिंद ने समस्या सुनने के बजाया अभद्रता की। उन्होंने कहा कि उनकी समस्या सुनने के बजाय अपर नगर आयुक्त ने दो मिनट में सबक सिखा देने की धमकी। अधिकारी की सह पर कर्मचारियों ने उनके साथ गाली गलौज की। अपने साथ हुई अभद्रता से महिलाएं भड़क गयीं और उन्होंने अफसरों के खिलाफ प्रदर्शन शुरू कर दिया। बीच बचाव के लिए पहुंचे एलआईयू और नगर निगम सुरक्षा कर्मियों के साथ उनकी धक्का-मुक्की भी हुई। बता दें कि पनकी के समीप स्थित कपली गांव में एक भी सार्वजनिक शौचालय नहीं है। जिससे यहां के लोग खुले में शौच जाने को मजबूर हैं। प्रधानमंत्री के भारत स्वच्छता मिशन योजना के तहत गांव में सार्वजनिक शौचालय निर्माण की मांग महिलाएं कर रहीं थीं। गांव की रेखा, अनुपमा सोनकर, विद्यावती वर्मा, अल्पना सोनकर, राखी कठेरिया, सन्तो देवी आदि ने चेतावनी दी कि अगर गांव में शौचालय नियमों के अनुसार नहीं बने तो नगर निगम में ही धरना प्रदर्शन किया जाएगा। अपर नगर आयुक्त ने बताया कि नगर निकाय का चुनाव चल रहा है, महिलाओं की बातों से पता चल रहा था कि किसी के इशारे पर आईं थी और समस्या बताने से ज्यादा अनर्गल बातें कर रहीं थी। जिसके चलते उन्हें केवल कार्यालय से बाहर होने को कहा गया था, अभद्रता करने का आरोप बेबुनियाद है। पूरे मामले की जानकारी नगर आयुक्त अविनाश सिंह को भी दे दी गई है। रही बात शौचालय की तो जांच कराकर पात्रों को शौचालय दिया जाएगा।